En ukendt gruppe beboere fældede i slutningen af efteråret 2011 et stort og udskældt træ i Astrup. Men det var teknik og miljø forvaltningen ikke tilfredse med. - Det var kommunens ejendom og derfor ulovligt at fjerne, siger formand for teknik og miljø udvalget Preben Christensen (A). Træet stod på P-pladsen ved byens midtpunkt Dagli' Brugsen. Her var den til stor gene for beboere og Brugsen. - Vi har nok repareret vores væg 15 gange. Og har selv skulle fjerne agern og blade, siger bestyrer for Dagli' Brugsen i Astrup, Jan Axelsen. Også i teknik og miljø udvalget er der delte meninger om sagen og især om politianmeldelsen. - Det er som at skyde gråspurve med kanoner. Jeg ville have snakket med beboerne før vi anmeldte dem, siger næstformand i udvalget Svend Madsen (V), der selv bor i Astrup og kender til mange, der har brokket sig over træet. Astrup Borgerforening har flere gange spurgt Mariagerfjord Kommune om de måtte fælde træet. Men de fik ikke et konkret svar, og det har resulteret i, at en gruppe nu har gjort det uden kommunens tilladelse. Foreningen har siden hen sendt en uforbeholden undskyldning på borgernes vegne. Erstatningskravet lyder på i alt 68.500 kroner. Det bliver i dag afgjort på teknik og miljø udvalgets møde om politianmeldelsen fastholdes eller trækkes tilbage.

Opsummering:
Politikere og borgere i Astrup kan ikke blive enige om en politianmeldelse på 68.500 kroner for at have fældet ét træ.